Revizijom MRS-a 19 došlo je do promjena vrednovanja imovine mirovinskog fonda pod pokroviteljstvom poslodavca. EBA je utvrdila samo dva aspekta revizije MRS-a 19 koji bi mogli utjecati na izračun regulatornog kapitala:

U članku 36. CRR-a od banaka se zahtijeva da odbijaju imovinu mirovinskog fonda pod pokroviteljstvom poslodavca od redovnog osnovnog kapitala. Razlog za takav tretman jest upitna sposobnost apsorbiranja gubitaka te imovine s bonitetnog stajališta. U slučaju da dođe do stečaja ili sanacije banke, ta imovina ne bi bila raspoloživa za pokrivanje gubitaka.

Revizijom međunarodnog računovodstvenog standarda 19, „Primanja zaposlenika” („MRS 19”) došlo je do promjena u vrednovanju imovine mirovinskog fonda pod pokroviteljstvom poslodavca. Članak 519. CRR-a sadržava obvezu Komisije da za Europski parlament i Vijeće pripremi izvješće o tome bi li izmjene MRS-a 19 u vezi s odbitkom neto imovine mirovinskog fonda iz članka 36. stavka 1. točke (e) dovele do pretjerane volatilnosti regulatornog kapitala institucija.

U tom pogledu potrebno je napomenuti da se CEBS kao prethodnik EBA-e očitovao o prethodnoj verziji MRS-a 19, izražavajući zabrinutost u pogledu „pristupa koridora” te je predložio njegovo ukidanje podložno prijelaznim odredbama. Iako je MRS-om 19 ukinut pristup koridora za aktuarske dobitke i gubitke, CRR-om su predviđene prijelazne odredbe kako bi se ublažio utjecaj na regulatorni kapital.

2.3.Prijelazne mjere na temelju CRR-a

CRR-om se utvrđuju sljedeće prijelazne mjere za općenito ublažavanje utjecaja izmjena MRS-a 19 i odbitka imovine mirovinskog fonda pod pokroviteljstvom poslodavca:

1.Općenito postupno uvođenje odbitka imovine mirovinskog fonda pod pokroviteljstvom poslodavca od 2014. do 2017. omogućeno člankom 469. stavkom 1. točkom (a) i člankom 478. CRR-a.

2.Posebno postupno uvođenje izmjena MRS-a 19 od 2014. do 2018. na temelju članka 473. CRR-a.

3.Postupno ukidanje filtara primijenjenih na nacionalnoj razini od 2014. do 2018. na temelju članka 481. CRR-a.

3.Procjena moguće pojave volatilnosti zbog revizije MRS-a 19

Na temelju izvješća EBA-e, analiza učinka revizije MRS-a 19 u vezi s odbitkom imovine mirovinskog fonda pod pokroviteljstvom poslodavca u skladu s člankom 36. stavkom 1. točkom (e) CRR-a ocjenjuje se kako slijedi:

3.1.Utjecaj ovisno o prijeboju dobitaka ili gubitaka

Ako institucija na bilanci iskaže neto imovinu mirovinskog fonda pod pokroviteljstvom poslodavca i jednak je prijeboj dobitka ili gubitka, neće doći do volatilnosti regulatornog kapitala. Samo ako institucija iskaže neto imovinu mirovinskog fonda pod pokroviteljstvom poslodavca bez pripadajućeg dobitka ili gubitka, odbitak neto imovine mirovinskog fonda pod pokroviteljstvom poslodavca može dovesti do volatilnosti regulatornog kapitala.

3.2.Utjecaj prve primjene revidiranog MRS-a 19

Utjecaj odbitka neto imovine mirovinskog fonda pod pokroviteljstvom poslodavca od regulatornog kapitala nakon prve primjene bit će ograničen za većinu institucija zbog malih količina neto imovine mirovinskog fonda pod pokroviteljstvom poslodavca na temelju i prethodnog i revidiranog MRS-a 19. Uz to, za većinu institucija bit će dodatno ograničen negativni učinak na redovni osnovni kapital jer je razina nepriznatih aktuarskih gubitaka niska u usporedbi s njihovim stanjem kapitala. To može značajno utjecati samo na mali broj institucija koje imaju znatnu imovinu mirovinskog fonda pod pokroviteljstvom poslodavca. Osobito bi postojanje znatnih nepriznatih aktuarskih gubitaka moglo dovesti do smanjenja regulatornog kapitala.

3.3.Opća ocjena ograničene volatilnosti uzrokovane revidiranim MRS-om 19

Na temelju izvješća EBA-e može se zaključiti da u prosjeku postoji ograničena volatilnost regulatornog kapitala zbog računovodstvenih i bonitetnih promjena. Utjecaj na volatilnost regulatornog kapitala mogao bi biti veći za neke institucije i u nekim zemljama, ovisno o veličini i rezultatima mirovinskog fonda pod pokroviteljstvom poslodavca u odnosu na stanje kapitala institucije.

Nadalje, svaka izmjena aktuarskih pretpostavki koje će se upotrebljavati može se smatrati poboljšanjem usklađenosti knjigovodstvenih vrijednosti mirovinskog fonda pod pokroviteljstvom poslodavca sa „stvarnom” izloženosti institucije i ekonomijom transakcije.